
PATVIRTINTA
Šakių rajono savivaldybės administracijos 

direktoriaus 2012 m. vasario 20 d. 

įsakymu Nr. AT-184
Uždarosios akcinės bendrovės „Šakių vandenys“
ĮSTATAI

I. BENDROJI DALIS



1. Uždaroji akcinė bendrovė „Šakių vandenys“ (toliau – bendrovė), yra įmonė, kurios įstatinis kapitalas padalytas į dalis, vadinamas akcijomis. Bendrovė yra ribotos civilinės atsakomybės privatusis juridinis asmuo.


2. Bendrovė savo veikloje vadovaujasi šiais įstatais, Civiliniu kodeksu, Akcinių bendrovių ir kitais įstatymais bei teisės aktais. Pasikeitus Lietuvos Respublikoje galiojantiems teisės aktams, šie įstatai galioja tiek, kiek jie neprieštarauja pasikeitusių aktų reikalavimams.


3. Bendrovės teisinė forma – uždaroji akcinė bendrovė, kurios pavadinimas – Uždaroji akcinė bendrovė „Šakių vandenys“.

4. Buveinės adresas: V.Kudirkos g. 62, LT- 71124 Šakiai.


5. Bendrovės finansiniai metai yra kalendoriniai metai.



6. Bendrovės veiklos laikotarpis neribotas.

II. VEIKLOS TIKSLAI IR OBJEKTAS



7. Bendrovės veiklos tikslai yra užsiimti tokia komercine – ūkine veikla, kad efektyviai būtų įgyvendinami bendrovės akcininkų bei klientų interesai, racionaliai panaudojant visus materialinius, finansinius bei kitus resursus, o taip pat gauti maksimalų pelną. 


8. Bendrovės veiklos objektas yra vandens surinkimas, valymas ir tiekimas (kodas pagal EVRK 36.00). Taip bendrovė užsiima nuotekų valymu (kodas pagal EVRK 37.00).


9. Bendrovė taip pat gali vykdyti ir bet kurią kitą veiklą, jeigu tai neuždrausta pagal įstatymus ir neprieštarauja jos įstatams bei veiklos tikslams.


10. Jeigu pagal galiojančius reikalavimus tam tikrai veiklai reikalinga licencija ar kitoks leidimas, tokią veiklą bendrovė gali vykdyti tik turėdama atitinkamą licenciją (leidimą).

III. ĮSTATINIS KAPITALAS. AKCIJOS



11. Bendrovės įstatinis kapitalas yra 11 001 156,00 Lt (vienuolika milijonų vienas tūkstantis vienas šimtas penkiasdešimt šeši litai). Jis padalintas į 11 001 156 (vienuolika milijonų vieną tūkstantį vieną šimtą penkiasdešimt šešis litus) paprastųjų vardinių 1,00 Lt (vieno lito) nominalios vertės akcijų.


12. Bendrovės akcijos yra nematerialios. Jos žymimos įrašais šias akcijas pasirašiusio asmens vertybinių popierių sąskaitose. Šias sąskaitas tvarko bendrovė pagal Vyriausybės nustatytą akcijų apskaitos tvarką.

IV. AKCIJŲ SUTEIKIAMOS TEISĖS



13. Visos bendrovės akcijos yra vienos klasės – paprastosios vardinės akcijos, suteikiančios vienodas teises.



14. Bendrovės akcijos jų savininkui suteikia turtines ir neturtines teises.


15. Turtinės teisės:


15.1. gauti bendrovės pelno dalį (dividendą);


15.2. gauti bendrovės lėšų, kai bendrovės įstatinis kapitalas mažinamas siekiant akcininkams išmokėti bendrovės lėšų;


15.3. nemokamai gauti akcijų, jei įstatinis kapitalas didinamas iš bendrovės lėšų, išskyrus Akcinių bendrovių įstatyme nustatytas išimtis;



15.4. pirmumo teise įsigyti naujai išleidžiamų bendrovės akcijų, jei visuotinis akcininkų susirinkimas 3/4 balsų nenusprendžia kitaip;



15.5. įstatymų nustatytais būdais skolinti bendrovei pinigų už palūkanas, kurios negali viršyti paskolos davėjo gyvenamojoje ar verslo vietoje esančių komercinių bankų vidutinės palūkanų normos, galiojusios paskolos sutarties sudarymo momentu. Skolindamasi iš savo akcininkų, bendrovė neturi teisės įkeisti jiems savo turto;



15.6. parduoti, palikti testamentu ar kitaip perleisti visas ar dalį savo turimų akcijų kitiems asmenims ar pačiai bendrovei. Ketindamas parduoti akcijas kitiems asmenims, akcininkas turi informuoti apie tai bendrovės vadovą ir laikytis Akcinių bendrovių įstatymo nustatytos uždarosios akcinės bendrovės akcijų pardavimo tvarkos. Parduoti akcijas pačiai bendrovei galima tik tuomet, jei dėl to yra priimtas atitinkamas visuotinio akcininkų susirinkimo sprendimas. Akcininkas neturi teisės perleisti kitiems asmenims nevisiškai apmokėtų akcijų arba akcijų, kurios išleistos neįregistravus įstatinio kapitalo padidinimo. Jei parduodamas akcijas pasinaudodamas pirmumo teise ketina įsigyti kitas bendrovės akcininkas, akcijų pardavėjas turi teisę reikalauti, kad pirkėjas pateiktų adekvatų kainos už akcijas apmokėjimo užtikrinimą (banko garantiją, įkeitimą ir kt);



15.7. pirmumo teise už pasiūlytą kainą įsigyti kitų akcininkų parduodamas bendrovės akcijas;



15.8. gauti likviduojamos bendrovės turto dalį;


15.9. kitas Akcinių bendrovių ir kitų įstatymų nustatytas turtines teises.



16. Neturtinės teisės:



16.1. dalyvauti visuotiniame akcininkų susirinkime, kuriame viena visiškai apmokėta akcija suteikia vieną balsą;



16.2. gauti Lietuvos Respublikos akcinių bendrovių įstatymo 18 straipsnio I dalyje nurodytą informaciją apie bendrovę;



16.3. kreiptis į teismą su ieškiniu, prašydami atlyginti bendrovei žalą, kuri susidarė dėl bendrovės vadovo pareigų nevykdymo ar netinkamo vykdymo, taip pat kitais įstatymų nustatytais atvejais;


16.4. kitas įstatymų numatytas neturtines teises.



17. Įsigydami bendrovės akcijų ar kitaip pasikeitus akcininkų teisėms, akcininkai privalo pateikti akcininkų apskaitos tvarkytojui tai liudijančius dokumentus. Akcijų ar su jomis susijusių teisių perleidimo atveju naujasis akcininkas gali panaudoti šį faktą prieš trečiuosius asmenis tik po to, kai atitinkamas dokumentas pateikiamas įregistruoti bendrovės akcijų apskaitos tvarkytojui.

V. BENDROVĖS ORGANAI



18. Bendrovės organai yra :




18.1. visuotinis akcininkų susirinkimas;




18.2. bendrovės vadovas.



19. Bendrovės stebėtojų taryba ir valdyba nesudaromos Valdybos kompetencijai priskirtas funkcijas atlieka bendrovės vadovas, išskyrus Akcinių bendrovių įstatymo nustatytas išimtis.


20. Bendrovės vadovas privalo veikti tik bendrovės ir akcininkų naudai. Bendrovės valdymo vadovas neturi teisės priimti sprendimų ir atlikti veiksmų, kurie pažeidžia bendrovės įstatus ar yra priešingi įstatuose nurodytiems veiklos tikslams, akivaizdžiai viršija normalią gamybinę – ūkinę riziką.


21. Bendrovės vadovas, negavę visuotinio akcininkų susirinkimo leidimo, negali būti kitos panašia ūkine – komercine veikla besiverčiančios įmonės ar įmonės, tęsiančios bendrovės gamybos ar paslaugų procesą ir produkcijos realizavimą, stebėtojų tarybos ar valdybos (ar jas atitinkančių organų) nariu ar vadovu. Bendrovės vadovas, negavęs visuotinio akcininkų susirinkimo leidimo, negali būti jokios kitos įmonės vadovu. Vadovas, pažeidęs šiuos reikalavimus, privalo atsistatydinti iš tos įmonės ar bendrovės valdymo organų ir atsako įstatymų nustatyta tvarka.



22. Kiekvienas kandidatas į bendrovės vadovo pareigas privalo informuoti visuotinį akcininkų susirinkimą, kur ir kokias pareigas jis eina, kaip jo kita veikla susijusi su bendrove.



23. Kiekvienas kandidatas į bendrovės vadovo pareigas ir bendrovės vadovas turi informuoti visuotinį akcininkų susirinkimą, jei jis nuosavybės teise turi ¼ ar daugiau kitos panašia ūkine – komercine veikla besiverčiančios įmonės arba įmonės, tęsiančios bendrovės gamybos ar paslaugų procesą ir produkcijos realizavimą, įstatinio kapitalo sudarančių akcijų.


24. Jei bendrovės vadovas pažeidė šių įstatų 21, 22, 23 punktų reikalavimus, kiekvienas bendrovės akcininkas per 90 dienų nuo tos dienos, kai sužinojo ar turėjo sužinoti apie valdymo organo nario padarytus pažeidimus, turi teisę kreiptis į teismą, kad būtų atlyginta bendrovei padaryta žala.

VI. VISUOTINIS AKCININKŲ SUSIRINKIMAS



25. Visuotinis akcininkų susirinkimas yra aukščiausias bendrovės organas.


26. Bendrovės visuotiniame akcininkų susirinkime ar pakartotiniame visuotiniame akcininkų susirinkime turi teisę dalyvauti ir balsuoti asmenys, visuotinio akcininkų susirinkimo dieną esantys bendrovės akcininkais, asmeniškai, išskyrus įstatymų nustatytas išimtis, arba jų įgalioti asmenys, arba asmenys, su kuriais sudaryta balsavimo teisės perleidimo sutartis.


27. Visuotiniame akcininkų susirinkime dalyvauti ir pasisakyti turi teisę ir bendrovės vadovas.


28. Tik visuotinis akcininkų susirinkimas turi teisę:


28.1. keisti bendrovės įstatus, išskyrus Akcinių bendrovių įstatyme nustatytas išimtis;


28.2. rinkti ir atšaukti bendrovės vadovą, nustatyti jo atlyginimą, tvirtinti pareiginius nuostatus, skatinti jį ir skirti nuobaudas;



28.3. nustatyti bendrovei darbo užmokesčio fondą;



28.4. rinkti ir atšaukti audito įmonę, nustatyti audito paslaugų apmokėjimo sąlygas;



28.5. nustatyti bendrovės išleidžiamų akcijų klasę, skaičių, nominalią vertę ir minimalią emisijos kainą;



28.6. priimti sprendimą konvertuoti bendrovės vienos klasės akcijas į kitos, tvirtinti akcijų konvertavimo tvarką;



28.7. tvirtinti metinę finansinę atskaitomybę;


28.8. priimti sprendimą dėl pelno (nuostolių) paskirstymo;



28.9. priimti sprendimą dėl rezervų sudarymo, naudojimo, sumažinimo ir naikinimo;



28.10. priimti sprendimą išleisti konvertuojamąsias obligacijas;



28.11. priimti sprendimą atšaukti visiems akcininkams pirmumo teisę įsigyti konkrečios emisijos bendrovės akcijų ar konvertuojamųjų obligacijų;



28.12. priimti sprendimą padidinti įstatinį kapitalą;



28.13. priimti sprendimą sumažinti įstatinį kapitalą, išskyrus Akcinių bendrovių įstatyme nustatytas išimtis;



28.14. priimti sprendimą bendrovei įsigyti savų akcijų;



28.15. priimti sprendimą dėl bendrovės reorganizavimo ar atskyrimo ir patvirtinti reorganizavimo ar atskyrimo sąlygas;


28.16. priimti sprendimą pertvarkyti bendrovę;



28.17. priimti sprendimą restruktūrizuoti bendrovę;



28.18. priimti sprendimą likviduoti bendrovę, atšaukti bendrovės likvidavimą, išskyrus Akcinių bendrovių įstatyme nustatytas išimtis;



28.19. rinkti ir atšaukti bendrovės likvidatorių, išskyrus Akcinių bendrovių įstatyme nustatytas išimtis.



29. Visuotinis akcininkų susirinkimas gali spręsti ir kitus klausimus, jei pagal Akcinių bendrovių įstatymą tai nepriskirta kitų bendrovės organų kompetencijai ir jei pagal esmę tai nėra valdymo organų funkcijos.


30. Visuotinio akcininkų susirinkimo sušaukimo, sprendimų priėmimo bei organizavimo tvarka atitinka nustatytąją Akcinių bendrovių įstatyme.


31. Kai visas bendrovės akcijas valdo vienas akcininkas, jo sprendimai prilygsta visuotinio akcininkų susirinkimo sprendimams.
VII. BENDROVĖS VADOVAS



32. Bendrovės vadovas yra vienasmenis bendrovės valdymo organas. Bendrovės vadovo pareigas eina direktorius.



33. Bendrovės vadovą renka ir atšaukia bei atleidžia iš pareigų, nustato jo atlyginimą, tvirtina pareiginius nuostatus, skatina jį ir skiria nuobaudas visuotinis akcininkų susirinkimas Akcinių bendrovių įstatyme nustatyta tvarka.


34. Bendrovės vadovas privalo būti lojalus bendrovei, laikytis konfidencialumo, vengti situacijos, kai jo asmeniniai interesai prieštarauja ar gali prieštarauti bendrovės interesams, sąžiningai ir protingai veikti bendrovės ir jos akcininkų naudai. Kiekvienas kandidatas į bendrovės vadovo pareigas privalo pranešti visuotiniam akcininkų susirinkimui kur ir kokias pareigas jis eina, kaip jo kita veikla yra susijusi su bendrove ir su bendrove susijusiais kitais juridiniais asmenimis.

35. Bendrovės vadovo kompetencija atitinka nurodytąją Akcinių bendrovių įstatyme su šiuose įstatuose nurodytais papildymais.

36. Prieš priimdamas sprendimus dėl bendrovės ilgalaikio turto, kurio vertė didesnė už 1/10 įstatinio kapitalo, tokio pat dydžio paskolų teikimo ar ėmimo, įskaitant obligacijų išleidimą, išskyrus konvertuojamąsias obligacijas, dukterinių bendrovių steigimo, investavimo į kitas įmones, bendrovės dalyvavimo asociacijų, koncernų ar konsorciumų, kitų organizacijų veikloje, bendrovės vadovas gali tokį klausimą teikti visuotinio akcininkų susirinkimo pritarimui gauti.


37. Be visuotinio akcininkų susirinkimo pritarimo Bendrovės vadovas neturi teisės priimti sprendimus dėl kitų asmenų prievolių, kurių suma didesnė kaip 1/20 bendrovės įstatinio kapitalo, įvykdymo laidavimo ar garantavimo.


38. Bendrovės vadovo pareigos:



38.1. organizuoti bendrovės veiklą ir jos tikslų įgyvendinimą;



38.2. sudaryti  ir visuotiniam akcininkų susirinkimui pateikti tvirtinti finansinę atskaitomybę ir parengti metinį pranešimą;


38.3. skelbti, išsiųsti arba įteikti visus akcininkams skirtus pranešimus;



38.4. tvarkyti (skirti atsakingą asmenį) akcijų ir akcininkų apskaitą, visuotinių akcininkų, susirinkimų medžiagą, kitą dokumentaciją, susijusią su bendrovės veikla ir akciniais įvykiais, ir teikti ją akcininkams susipažinti, kiek tai susiję su akcininkų teisių į informaciją įgyvendinimu;



38.5. šaukti visuotinius akcininkų susirinkimus, nustatyti jų darbotvarkę, rengti nutarimų projektus ir ruošti kitą susirinkimų medžiagą;



38.6. parengti ir pateikti visuotiniam akcininkų susirinkimui pelno paskirstymo projektą;



38.7. priimti sprendimus steigti bendrovės filialus ir atstovybes;


38.8. sudaryti sutartį su audito įmone, kai auditas privalomas pagal įstatymus;



38.9. pateikti bendrovės dokumentus ir duomenis juridinių asmenų registro tvarkytojui;



38.10. skelbti viešą informaciją apie bendrovę;



38.11. įgyvendinti jo kompetencijai skirtus kitus visuotinių akcininkų susirinkimų nutarimus.

VIII. BENDROVĖS PRANEŠIMŲ SKELBIMO TVARKA


39. Pranešimai apie bendrovės visuotinio susirinkimo sušaukimą, likvidavimą, reorganizavimą bei kitais Akcinių bendrovių ir kituose įstatymuose numatytais atvejais, įstatymų nustatyta tvarka ir terminais skelbiami viešai spaudoje (dienraštyje „Lietuvos žinios“) ir/arba pranešama visiems akcininkams, juridinių asmenų registrui, kreditoriams ir kitiems įstatymų numatytiems asmenims ir institucijoms pasirašytinai ir/arba registruotu laišku.

IX. BENDROVĖS DOKUMENTŲ IR KITOS INFORMACIJOS PATEIKIMO AKCININKAMS TVARKA


40. Akcininkui raštu pareikalavus (reikalavimas bendrovei įteikiamas bendrovės buveinėje darbo valandomis arba atsiunčiamas paštu registruotu laišku), bendrovė ne vėliau kaip per 7 dienas nuo raštiško reikalavimo gavimo dienos privalo sudaryti akcininkui galimybę susipažinti ir (ar) pateikti šią informaciją ir/ar dokumentus: bendrovės įstatus, metinę finansinę atskaitomybę, bendrovės metinį pranešimą, auditoriaus išvadas bei audito ataskaitas, visuotinių akcininkų susirinkimų protokolus ar kitus dokumentus, kuriais įforminti visuotinio akcininkų susirinkimo sprendimai, akcininkų ir bendrovės išrinktų organų narių sąrašus, dokumentus, kuriais įforminti šių bendrovės organų sprendimai, jei šiuose dokumentuose nėra komercinės (gamybinės) paslapties, kitų bendrovės dokumentų, kurie turi būti vieši pagal įstatymus.

41. Atsisakymą pateikti dokumentus bendrovė turi įforminti raštu, jeigu akcininkas to pareikalauja. Ginčus dėl akcininko teisės į informaciją sprendžia teismas.


42. Akcininkas arba akcininkų grupė, turintys ar valdantys daugiau kaip 1/2 akciją ir pateikę bendrovei jos nustatytos formos rašytinį įsipareigojimą neatskleisti komercinės (gamybinės) paslapties, turi teisę susipažinti su visais bendrovės dokumentais. Apie informacijos priskyrimą komercinėms (gamybinėms) paslaptims sprendžia bendrovės vadovas.


43. Akcininkams pateikiamame bendrovės akcininkų sąraše turi būti nurodyti pagal paskutinius bendrovės turimus duomenis akcininkų vardai, pavardės, juridinių asmenų pavadinimai akcininkams nuosavybės teise priklausančių bendrovės vardinių akcijų skaičius, akcininku adresai korespondencijai.


44. Informacija ir dokumentai akcininkams turi būti pateikiami bendrovės buveinėje.


45. Bendrovės dokumentai ir informacija akcininkams turi būti pateikiami nemokamai, jei ko kito nenusprendžia visuotinis akcininkų susirinkimas. Mokestis negali viršyti šių dokumentų ir kitos informacijos pateikimo išlaidų.


46. Bendrovės dokumentuose, kuriuos ji naudoja turėdama santykių su kitais asmenimis, turi būti nurodyta Civilinio kodekso 2.44 straipsnyje nurodyta informacija.

X. FILIALAI IR ATSTOVYBĖS


47. Bendrovė gali steigti filialus ir atstovybes Lietuvos Respublikos įstatymų nustatyta tvarka.


48. Sprendimus dėl bendrovės filialų ir atstovybių steigimo bei jų veiklos nutraukimo, jų vadovų skyrimo ir atšaukimo, filialų ir atstovybių nuostatų, filialų ir atstovybių vadovų pareigybinių nuostatų patvirtinimo priima bendrovės vadovas.
XI. ĮSTATŲ KEITIMO TVARKA


49. Bendrovės įstatai keičiami 2/3 balsų visuotiniame akcininkų susirinkime. Visuotiniam akcininkų susirinkimui priėmus sprendimą pakeisti bendrovės įstatus, surašomas visas pakeistų įstatų tekstas ir po juo pasirašo visuotinio akcininkų susirinkimo įgaliotas asmuo. Juridinių asmenų registrui  pateikiamas įstatų pakeitimas ir visas pakeistų įstatų tekstas.

____________________________________

